ПРЕДЛОГ ЗАКОНА

О РЕГУЛИСАЊУ ОБАВЕЗА РЕПУБЛИКЕ СРБИЈЕ ПРЕМА МЕЂУНАРОДНОМ МОНЕТАРНОМ ФОНДУ ПО ОСНОВУ КОРИШЋЕЊА СРЕДСТАВА ОПШТЕ АЛОКАЦИЈЕ СПЕЦИЈАЛНИХ ПРАВА ВУЧЕЊА ОДОБРЕНИХ ОДЛУКОМ ОДБОРА ГУВЕРНЕРА МЕЂУНАРОДНОГ МОНЕТАРНОГ ФОНДА ОД 2. АВГУСТА 2021. ГОДИНЕ

 Члан 1.

Овим законом уређују се обавезе Републике Србије према Међународном монетарном фонду (у даљем тексту: Фонд) по основу коришћења средстава опште алокације специјалних права вучења одобрених Републици Србији Одлуком Одбора гувернера Међународног монетарног фонда о општој алокацији специјалних права вучења од 2. августа 2021. године, која je ступила на снагу 23. августа 2021. године, у укупном износу до 627.596.351 специјалних права вучења.

Члан 2.

Средства из члана 1. овог закона могу се користити од 1. јануара 2022. године, у случају потребе, у целини или делимично ради рефинансирања обавеза Републике Србије и/или за финансирање текућих буџетских потреба.

Одлуку о коришћењу средстава из члана 1. овог закона за намене из става 1. овог члана доноси Влада на предлог министарства надлежног за послове финансија (у даљем тексту: Министарство финансија).

Члан 3.

У случају коришћења средстава из члана 1. овог закона за намену из члана 2. овог закона, Народна банка Србије, као фискални агент и депозитар новчаних средстава Републике Србије, овлашћена је да по захтеву Министарства финансија изврши конверзију тих средстава у другу одговарајућу страну валуту и тако добијена средства уплати на посебан девизни рачун Министарства финансија, који ће за ту намену бити отворен код Народне банке Србије.

Ако се намена из члана 2. овог закона односи на коришћење средстава за динарска плаћања, Народна банка Србије ће по захтеву Министарства финансија извршити конверзију девизних средстава из става 1. овог члана у динарска средства.

Члан 4.

Коришћење средстава из члана 1. овог закона, представља дугорочну финансијску обавезу Републике Србије према Фонду.

Средства за редовно сервисирање камате према Фонду по основу коришћења средстава из члана 1. овог закона, као и осталих припадајућих трошкова, Република Србија обезбедиће у буџету Републике Србије за текућу годину.

Члан 5.

Трансакције у вези са измиривањем обавеза Републике Србије према Фонду из члана 4. овог закона обављају се преко Народне банке Србије, као фискалног агента Републике Србије у Фонду – на основу захтева које ће Министарство финансија давати Народној банци Србије.

Члан 6.

Овај закон ступа на снагу осмог дана од дана објављивања у „Службеном гласнику Републике Србије”.